Peart lemur húðirnar árið 2012 . Getty / Mike Lawrie Kanadíski trommarinn Neil Ellwood Peart lést á dögunum á heimili sínu í Santa Monica í Bandaríkjunum , 67 ára að aldri . Peart gerði garðinn frægan sem trommari og textahöfundur hljómsveitarinnar Rush en hana skipuðu , auk Peart , Alex Lifeson og Geddy Lee . Opinber Twitteraðgangur sveitarinnar greindi aðdáendum frá andláti Peart í gær . Sagði þar að „ sálarbróðir “ þeirra Lifeson og Lee hafi glímt við krabbamein í heila undanfarin þrjú og hálft ár . Peart gekk til liðs við Rush árið 1974 og lék með þeim til ársins 2015 þegar hann ákvað að draga sig í hlé . Þá hafði sveitin þegar verið tekin inn í frægðarhöll rokksins árið 2013 en Peart sjálfur var tekinn inn í frægðarhöll trommara árið 1983 og er hann sá yngsti til að hljóta þar inngöngu . Peart var giftur ljósmyndaranum Carrie Nuttall og eiga þau eina dóttur , Oliviu Peart sem fædd er árið 2009 .